Trond Bakkevig
Store norske leksikon,Religion og filosofi,Religioner og livssyn,Kristendom,Den norske kirke
Trond Bakkevig er en norsk teolog. Han ble dr. theol. i 1984 med avhandlingen Ordningsteologi og atomvåpen og har siden 1970-årene vært aktiv i den norske og økumeniske debatten om kristendom, sosialetikk og kirkens plass i samfunnet.
Bakkevig var generalsekretær i Mellomkirkelig Råd fra 1984 til 1993, personlig rådgiver for utenriksministeren fra 1987 til 1988, sogneprest i Røa fra 1993 til 2000 og prost i Vestre Aker prosti fra 2000 til 2018.Han satt i Verdikommisjonen i de tre årene rådet virket, og var leder av det såkalte Bakkevig-utvalget, oppnevnt av Kirkerådet for å vurdere statskirkeordningen (1998-2002). Rådet kom med sin innstilling, Samme kirke – ny ordning, i mars 2002. Bakkevig var medlem av styret i Fondet for dansk-norsk samarbeid (Lysebu og Schæffergården) i 2005-2017 og var styreleder i 2011-2017.Bakkevig har skrevet flere bøker og en rekke artikler i aviser og tidsskrifter. Av bøker nevnes avhandlingen Ordnungstheologie und Atomwaffen: Eine Studie zur Sozialethik von Paul Althaus, Walter Kenneth und Helmut Thielicke (1989), Dagbøker fra Jerusalem: 20 år som brobygger mellom religion og politikk (2017) og Da Gud skiftet mening : Femti år som forandret kirken (sammen med Tomm Kristiansen, 2018).Bakkevig har mottatt en rekke priser og utnevnelser, blant annet kommandør av St. Olavs Orden «for samfunnsgavnlig virke» i 2011 og fortjenstmedaljen for Ridderordenen av den hellige grav i Jerusalem «for sin innsats for fred og dialog mellom religiøse institusjoner i Det hellige land» i 2014. Les mer i Store norske leksikon Den norske kirke økumenikk